Davud Davudov

Davud Rasim oğlu Davudov (8 iyun, Sumqayıt, 1987) — Azərbaycan hüquqşünası-alimi, Hüquq üzrə fəlsəfə doktoru, dosent. Azərbaycan Alpaqut Federasiyasının sabiq vitse-prezidenti. Milli Aviasiya Akademiyasının müəllimi və Azərbaycan Maliyyə-İqtisad Kollecinin direktoru (2024-cü ildən).

 Həyatı və fəaliyyəti 

 Həyatı və Təhsili 
Davud Rasim oğlu Davudov 8 iyun 1987-ci ildə sumqayıt şəhərində doğulmuş, Uşaqlıq illərində musiqi və idmanla maraqlanmışdır. 2009–2010-cu ildə hərbi xidmətdə olmuşdur.

Davud Rasim oğlu Davudov 2009-cu ildə Milli Aviasiya Akademiyasında "Hüquqşünas" ixtisası üzrə ali təhsil almışdır. 2018-ci ildə Azərbaycan Respublikasının Ali Attestasiya Komissiyası tərəfindən ona hüquq üzrə fəlsəfə doktoru elmi dərəcəsi verilmişdir.

 Əmək fəaliyyəti və Elmi Fəaliyyəti 
Davud Davudov əmək fəaliyyətinə hüquq sahəsində başlamış, müxtəlif notariat kontorlarında aparıcı mütəxəssis, həmçinin vəkil bürosunda hüquqşünas vəzifələrində çalışmışdır. 2020-ci ildən etibarən Milli Aviasiya Akademiyasında müəllim kimi pedaqoji fəaliyyət göstərmişdir. 3 iyun 2024-cü il tarixindən etibarən Azərbaycan Dövlət İqtisad Universiteti nəzdində Azərbaycan Maliyyə-İqtisad Kollecinə direktor təyin edilmişdir. Direktor vəzifəsinə təyinatı Azərbaycan Dövlət İqtisad Universitetinin rektoru ilə yeni təyin olunmuş direktorlar arasında keçirilmiş rəsmi görüş zamanı elan edilmişdir.

Davud Davudovun hüquq üzrə fəlsəfə doktorluğu dissertasiyası "Azərbaycan Respublikasında xüsusi notariat xidmətinin konstitusion-hüquqi xüsusiyyətləri" mövzusuna həsr olunmuşdur. Dissertasiya işi 5607.01 – Konstitusiya hüququ; bələdiyyə hüququ ixtisası üzrə müdafiə edilmişdir. Onun elmi maraq dairəsinə konstitusiya hüququ, notariat sisteminin hüquqi əsasları və hüquqi institutların təkmilləşdirilməsi məsələləri daxildir.

 İctimai və inzibati fəaliyyəti 
Direktor kimi fəaliyyəti dövründə Davud Davudov Azərbaycan Maliyyə-İqtisad Kollecində təhsilalanların vətənpərvərlik ruhunda tərbiyəsi, mədəni-maarif və sosial yönümlü tədbirlərin təşkili istiqamətində fəal iştirak etmişdir. Onun iştirakı ilə kollecdə 8 Noyabr – Zəfər Gününə həsr olunmuş tədbir keçirilmiş və tədbiri açaraq çıxış etmişdir. Kollecin 90 illik yubileyi münasibətilə Davud Davudov bir qrup əməkdaşla birlikdə Azərbaycan Dövlət İqtisad Universitetinin Fəxri Fərmanı və təşəkkürnamələri ilə təltif olunmuşdur.

O, həmçinin kollecdə tələbələrlə görüşlər keçirmiş, onların sosial və yaradıcılıq fəallığının artırılması istiqamətində təşəbbüslərlə çıxış etmişdir. Bu görüşlər və fəaliyyətlər mətbuatda işıqlandırılmışdır.

Davud Davudovun rəhbərliyi dövründə kollecin ictimai tədbirlərdə və müxtəlif maarifləndirici platformalarda təmsil olunması ilə bağlı məlumatlar informasiya agentlikləri tərəfindən dərc edilmişdir.

 İstinadlar 

</references>